
FUNDAȚIA INNOCORE								
			

PROCEDURA
de recrutare personal temporar suport,
în vederea operaționalizării activităților Fundației INNOCORE


În vederea operaționalizării activităților, Fundația va recruta si angaja personal suport, pe perioadă determinată, din cadrul ADR Nord-Vest, iar în acest sens Directorul executiv va întocmi o solicitare, cu privire la numărul de posturi necesar a fi ocupate, natura posturilor și perioada de timp, urmând a se desfășura procedura de selecție de dosare, conform statului de funcții și a posturilor cuprinse în organigramă.

1. [bookmark: _Toc477186152]Principii:
· Competenţa: candidații trebuie să deţină şi să confirme cunoştinţe, aptitudini, eficienţă şi integritate, necesare exercitării funcţiei respective; 
· Competiţia: confirmarea cunoştinţelor şi aptitudinilor necesare exercitării unei funcţii se face prin selecție; 
· Lipsa oricărei discriminări pe criterii de: sex, orientare sexuală, caracteristici genetice, vârstă, apartenenţă naţională, rasă, culoare, etnie, religie, opţiune politică, origine socială, dizabilităţi, situaţie sau responsabilitate familială, apartenenţă ori activitate sindicală;
· Profesionalismul: menţinerea unor standarde profesionale ridicate;
· Egalitatea de şanse: permiterea accesului oricărei persoane;
· Transparenţa: orice persoană interesată, are acces liber la informaţiile cu privire la posturile vacante şi cerinţele referitoare la ocuparea acestora;
· Respectarea cerințelor legale privind regimul incompatibilităților și a conflictului de interese.

2. [bookmark: _Toc477186153]Etapele procesului de selecţie:
Directorul executiv va solicita în scris reprezentantului legal al membrului unic fondator asigurarea suportului în vederea organizării selecției.
Reprentantul legal al ADR NV va emite o decizie de selecție, care va conţine cel puţin următoarele:
· denumirea posturilor vacante și structura din care fac parte;
· modalitatea de publicare a anunţului de selecție; 
· data de la care este demarat procesul de selecţie;
· nominalizarea membrilor Comisiei de selecție și respectiv a Comisiei de soluționare a contestațiilor;
· nominalizarea persoanei care va asigura secretariatul pentru cele două comisii;
· condiţiile/criteriile de participare la selecție;
· calendarul procesului de selecţie;
· precizarea modului de obţinere a punctajului în cadrul selecției de dosare.
După emiterea deciziei secretarul va da curs prevederilor deciziei.

3. [bookmark: _Toc477186156]Selecţia:
Selecţia candidaturilor este făcută de membrii comisiei de selecție, pe baza analizei eligibilității criteriilor stabilite. Obţinerea unui scor/ notă/ punctaj de cel puţin 70 puncte din 100, este condiţia promovării în cadrul procesului de selecţie. În cazul în care la selecție s-au prezentat mai mulţi candidaţi eligibili, ca urmare a parcurgerii tuturor etapelor procesului de selecţie, încadrarea în muncă se face în baza ierarhiei punctajului general obţinut.

Statutul de membru în comisia de selecție este incompatibil cu statutul de membru în comisia pentru soluţionarea contestaţiilor. 
Numirea membrilor în cele două comisii se face respectând regimul conflictului de interese şi cel al incompatibilităţilor. În urma candidaturilor depuse, membrii celor două comisii vor anunţa în scris despre situaţiile de incompatibilitate care au intervenit. 
În cazul în care unul sau mai mulţi membri, din cadrul celor două comisii, nu poate fi prezent sau se constată că este incompatibil, trebuie să se retragă din comisie, iar în acest caz se va desemna, prin decizie, un alt membru al comisiei.
[bookmark: _Toc477186159]
Comisia de selecție va fi formată din 5 membri din cadrul activităților: resurse umane, juridic, achiziții, financiar contabilitate.
Cei 5 membri ai comisiei sunt responsabili cu selectarea celui mai potrivit candidat pentru post. În acest scop, membrii comisiei vor stabili următoarele:
· verifică îndeplinirea de către candidaţi a condiţiilor de participare la selecție şi existenţa documentelor solicitate; 
· acordă punctaje pentru fiecare criteriu;
· stabileşte candidatul/candidaţii reuşit/reuşiţi la selecție.

Responsabilităţile secretarului comisiei de selecție sunt:
· urmăreşte respectarea procedurii de organizare şi desfăşurare a selecției;
· întocmeşte, redactează şi semnează, alături de membrii comisiei de selecție, întreaga documentaţie privind activitatea specifică a acesteia;
· comunică rezultatele selecției către candidaţi;
· [bookmark: _Toc477186160]îndeplineşte orice sarcini specifice necesare pentru buna desfăşurare a selecției
Comisia pentru soluţionarea contestaţiilor va fi formată din 3 membri.
Responsabilităţile comisiei pentru soluţionarea contestaţiilor:
· soluţionează contestaţiile depuse de candidaţi; 
· comisia este responsabilă de soluţionarea contestaţiilor depuse de către candidaţi, în termen de 2 zile lucrătoare de la data luării la cunoștință despre contestația înregistrată.
Responsabilităţile secretarului comisiei pentru soluţionarea contestaţiilor sunt:
· întocmeşte, redactează şi semnează, alături de membrii comisiei pentru soluţionarea contestaţiilor, întreaga documentaţie privind activitatea specifică a acesteia;
· comunică rezultatele contestaţiilor către candidaţi;
· îndeplineşte orice sarcini specifice necesare pentru buna desfăşurare a activităţilor comisiei.

4. [bookmark: _Toc477186161]Etapele selecției:
1. Depunerea candidaturilor:
În vederea participării la selecție, în termenul precizat în anunţul de recrutare, candidaţii îşi anunţă intenţia de participare la selecție depunând documentele solicitate la secretariatul comisiei de selecție, care va înregistra dosarele primite. Din lista de documente fac parte obligatoriu: copie document de identitate; CV; scrisoare de intenţie; copie carnet de muncă și/sau copii adeverinţe de vechime; copii diplome de studii şi/sau copii acte care atestă efectuarea specializărilor cerute.
2.Verificarea conformităţii:
Verificarea conformităţii se efectuează de către secretarul comisiei de selectie, care va urmări dacă au fost depuse toate documentele solicitate de comisie. După ce candidaţii depun documentele, secretarul va întocmi un tabel centralizator al candidaților înscriși, cu adresele de e-mail şi numerele de telefon ale acestora şi va preda comisiei dosarele de selecție.
3.Verificarea eligibilităţii și acordarea punctajelor:
Va fi efectuată de către membrii comisii de selecție, în conformitate cu criteriile de eligibilitate și a criteriilor de departajare anunţate. După verificarea eligibilității și acordarea punctajelor, membrii comisiei de selecție vor stabili ierarhia generală și vor completa un Proces verbal de selecţie a candidaturilor. Candidaţii sunt declaraţi admişi în cazul în care au obţinut minim 70 de puncte.
Este declarat reuşit la selecție, pentru postul pe care a candidat, candidatul care a obţinut cel puţin 70 puncte şi a obţinut punctajul cel mai mare în baza ierarhiei punctajului general. 
Toți candidații vor fi anunţaţi despre rezultatul selecţiei candidaturilor, prin telefon şi/sau email de către secretar.

5. [bookmark: _Toc477186163]Contestaţii:
Candidaţii nemulţumiţi pot depune contestaţie în termen de 1 zi lucrătoare (24 de ore) de la înştiinţarea despre rezultatul selecției. 
Comisia de soluţionare a contestaţiilor va analiza contestaţia precum şi documentele completate de către comisia de selecție şi va reevalua lucrările candidaţilor contestatari în termen de 2 zile lucrătoare de la data luării la cunoștință despre contestația înregistrată. 
Comisia va aproba contestaţia, modificând punctajul final acordat de comisia de selecție, în situaţia în care:
· constată că punctajele nu au fost acordate potrivit criteriilor prestabilite;
· constată că există o diferenţă semnificativă, care influențează situația de fapt, între punctajele acordate de comisia de selecție şi comisia pentru soluţionarea contestaţiilor.
Contestaţia va fi respinsă în următoarele situaţii:
· dacă a fost depusă după expirarea termenului;
· dacă în urma analizării contestaţiei se constată că punctajele au fost acordate potrivit criteriilor prestabilite;
· dacă între punctajul acordat de comisia de selecție şi cel apreciat de comisia pentru soluţionarea contestaţiilor nu există diferenţă sau există diferențe neglijabile;
· dacă punctajul acordat de comisia pentru soluţionarea contestaţiilor este mai mic decât punctajul  acordat de comisia de selecție.
Comisia pentru soluţionarea contestaţiilor va emite un proces verbal prin care vor fi comunicate rezultatele contestaţiilor depuse. Contestatarul va fi înştiinţat în termen de 2 zile lucrătoare după soluţionarea contestaţiilor. 

6. [bookmark: _Toc477186164]Comunicarea rezultatelor către Fundație:
Rezultatele finale ale selecției vor fi validate printr-o decizie emisă de către reprezentantul legal al ADR Nord-Vest și vor fi comunicate către Directorul executiv al Fundației.

7. Emiterea deciziilor de angajare:
Decizia de angajare este luată de către Directorul executiv al Fundației luând în considerare rezultatele finale ale selecției, stabilite de către comisia de selecție prin procesul verbal final și validate prin decizia emisă de către reprezentantul legal al ADR Nord-Vest. Departamentul Resurse Umane din cadrul ADR Nord-Vest va asigura suport directorului executiv în vederea întocmirii formalităților de angajare, care presupun: întocmirea şi semnarea contractului individual de muncă, a fişei postului, înregistrarea contractului în REGES, înfiinţarea şi completarea dosarului personal.

Stabilirea salariului de încadrare se face prin poziționarea în grila de salarizare, selectând, pe verticală, gradul postului în funcție de vechimea în muncă și apoi, pe orizontală, între minim și maxim.



